नाटकः "जागु"
पात्र परिचय :
(दलानक दृश्य , अषाड़क अन्हरिया राइत, लालटेन जरैत, दलान पर चिंतित मुद्रा मे नारायण टहलैत। नेपथ्य मे प्रसूति पीड़ा सँ लक्ष्मी कराहैत , थोड़े देर बाद बच्चाक जन्म आ कनबाक ध्वनि )
लाल काकी : (रुदन करैत प्रवेश ) रे नारायनमा ! रे नारायनमा ! !
 नारायण : की भेलई माए? की भेलई ? ?
 लाल काकीः तोहर कर्म फुटि गेलौ रौ ! ई कुलक्षणी नामक लक्ष्मी चारीम बेटी कें जन्म देलकौया रौ ! अरे देव रौ देव ! ! कओन मुखे एकर पाएर हमर घर मे पड़ल रौ देव ! बेटी के बाहिड़ लगा देलकौ रौ देव ! !
 कोना क' चारिटा बेटी के विआहबाए रौ नारायणमा ? देहो बिकीन लेबा' तइयो नै पार लगतौ रौ ! तोड़ा कहने छलिऔ दोसर विआह क' ले' --एहि मौगिया सँ तोड़ा बेटा नै हेतौ , मुदा , तू नै मानलाए हमर बात ! आब वंश कओना चलतौ रौ नारायणमा ? (जोड़ जोड़ सँ छाती पिटैत)
नारायण :(माए के बुझबैत ) माए! माए! ! ई अहाँ किदौन कहाँ दून कियाक बजैत छी ? --एहि मे लक्ष्मी कें कोन दोष थिक ? ई त' भगवतिक कृपा ! एखन लक्ष्मी प्रसूति पीड़ा मे छथि , हुनका ऊपर एहन असहनीय दुर्वचनक बाण नै चलाऊ ! !
 लाल काकीः(खौझा' क बजैत ) त' तोहर की मुन ? फूल-पान ल' आरती उतारीयनि! !
 (विष्णुदेवक प्रवेश )
विष्णुदेव :लाल काकी , एना कियाक खौंझाएल छी ?
 लाल काकीः ई लक्ष्मी रानी फेर बेटी बिएलिहाए ! !
 .
 विष्णुदेवः . . . . . भाई ! ई की करै छी ? अहाँक माए हमरो माए । हम काकी कें दुःख बुझि सकैत छीयनि ! मुदा मनुष्य की क' सकैत अछि . . . . . ? ?
 (लाल काकी के बुझबैत ) काकी जुनि खौंझाऊ ! कने सोचू ! पहिल- जे अहूँ त' बेटी छी ! जौं बेटी नै हेती त' बेटा-बेटी के जन्म के देत ? ? दोसर स्त्री भ' स्त्री के प्रति दुर्यव्यव्हार , इ उचित नै थिक !
 (लाल काकी अन्दर जाईत छथि )
दृश्यःदोसर ,
(सोइरिक दृश्य )
(नारायणक प्रवेश )
नारायणः: (लक्ष्मी सँ ). . . नीके छी ने ? (बच्चा कें कोरा मे उठा लैत छथि ). . . . लक्ष्मी , ई त' बिल्कुल अहींक दोसर रूप बुझि पड़ैत अछि !
 नारायणक प्रस्थान . . . . (पर्दा खसैत अछि )
नाटकः "जागु"
(विष्णुदेव दालान में कुर्सी पर बैस अख़बार पढैत छथि, तहने अकबर मियां के प्रवेश )
कनियाँ आ धिया -पुता सभ ठीक छथि ने ?
 विष्णुदेवः: . . . . मुदा की ? कोनो विशेष गप ? ?
 अकबरः: भाई ! हम रोजी -रोटी कें जुगार में अपन मातृभूमि छोइड़ मुंबई गेल छलौं , मुदा, ओतअ त' साम्प्रदयिक्ताक आगि में समूचा शहर धू-धू क ' जरि रहल छै ! लोक सभ रक्त पिशाचू बनल अछि ! कतेकों लोक अकाल काल कें गाल में समां गेल ! कतेकों घर सँ बेघर भ' गेल ! कतेकों बच्चा अनाथ भ' गेल ! कतेकों नारी विधवा भ' गेली ! . . . . भाई ! हमरा त' डर लागि रहल अछि --कहीं ई आगि मिथिलांचल के सेहो ने जराए दाए ?
 विष्णुदेवः: (भावुक आ संवेदनशील भाव ). . नै भाई, नै ! हम मिथिलावाशी एतेक निष्ठुर आ निर्दयी नै छी ! जेहन हमर बोली मीठ अछि , तेहने कोमल आ स्नेहमयी ह्रदय अछि ! . . . हाँ , कहिओ -काल भाई-भाई में टना-मनी भ' जाइत अछि , मुदा, एहि कें अर्थ इ नै जेँ हम एक -दोसरक घर फूँकि देब ! !
 राजा जनक 'विदेह' कहबैत छलाह अर्थात राजा होइतो ' माया सँ मुक्त छलाह '
मुदा,
आब लागि रहल अछि जेँ एतौ राक्षस आ अमानुष प्रवृति कें लोक जन्म ल' रहल अछि ! !
 अकबरः: . . . त' भाई ! एहन लोक सँ समाज कें कोना बचाएल जाए ? कारण ! अशिक्षा आ गरीबी कें अन्हार चारू दिश पसरल अछि ! एहि कें लाभ उठा समाजक दुष्ट व्यक्ति भाई-भाई कें लड़ा दैत अछि ! !
 अकबरः: भाई ! की मात्र पढि-लिख लेला सँ व्यक्ति शिक्षित भ' जाइत अछि ?
 जँ एही में सँ एकौटाक आभाव होएत त' शिक्षा पूर्ण नै भ' सकैत अछि । जेना आहि -काहिल देखबा में अबैत अछि --बहुतों डॉक्टर , वकील , कलेक्टर आदि बहुते पढ़ल -लिखल छथि, मुदा , अनेकों असामाजिक क्रिया -कलाप में लिप्त रहैत छथि , जाहि सँ समाज के अनेको हानी होइत छै ।
 अकबरः: . . . . अर्थात लोक के जागरूक होएबाक जरुरत अछि । लोक के इ बुझअ पड़तै कि जँ एक भाई के घर जरतै त' दोसरों के घर में आगि लगतहि । जँ एक कें नैन्ना भूखे कनतै त' दोसर कें कोना नींद हेतहि ! !
 विष्णुदेवः: बिल्कुल सच कहलौं ! हम पूछै छी ---जँ गाम में आगि लागैत अछि, केओ बीमार पडैत अछि , बाहिर अबैत अछि ---तखन के काज अबैया ? अपने भाई आ समाजक लोक ने ! त' फेर कियाक हम कोनो नेता आ असामाजिक व्यक्ति कें बहकाव में आबि अपन ' वर्तमान आ भविष्य ' दूनू ख़राब क' लैत छी ?
 अकबरः: हाँ भाई ! यावत लोकक बिच सामंजस नै होएत , तावत व्यक्ति आ समाज कें पूर्ण विकास संभव नै अछि ! ! (लम्बा सांस लैत ). . . ओना हम जाहि काज सँ आएल छलौं गप करबा में बीसैरे गेलौं ! . . भाई , काहिल "ईद" थिक , अपने सपरिवार सादर आमंत्रित छी . . . जरुर आएब ।
 विष्णुदेवः: अवश्ये! अवश्ये! !
 अकबरः: (कल जोइर ). . . तखन आब आज्ञा दियअ . . . ।
 प्रस्थान (पर्दा खसैत अछि )
दृश्यः तेसर (समाप्ति)
(खेत में नारायण खेत तमैत)
(अकबर कें प्रवेश)
अकबरः प्रणाम, नारायण भाई!
 नारायणः खूब निकें रहू !
 अकबरः बुझि परैया खेतक खूब सेवा करैत छी !
 नारायणः की सेवा करबै ? माएक दूधक कर्ज कियो चुका सकैत अछि ? तहन जतेक पार लगैया करैत छी !
 अकबरः . . . ठीक कहलौं ! माए आ खेत में कनेकों भेद नै । लोक माएक दूध पीब आ खेतक अन्न खाए पैघ होइत अछि , मुदा, देखबा में अबैत अछि जेँ मनुष्य पैघ भेला' बाद माए आ खेत दुनु कें बिसैर भदेस में जा ' बैस जाइत अछि ।
 अकबरः. . पांच-छः वर्ष ! ! धन्य छथि महाप्रभु सभ ! की हुनका लोकन कें अपन जननी -जन्मभूमि कें याद नै अबैत छन्हि ? ?
 नारायणः. . फोन केने छलाह --छुट्टी नै भेटहिया ! माए हेतु खर्चा हम सभ भाई मिल क' भेज देब ।
 अकबरः तौबा! तौबा! ! ई पापी पेट जे नै कराबाए ! एक बिताक उदर भड़बाक हेतु जननी-जन्मभूमिक परित्याग ! -भाई , की मिथिलांचल एतेक निर्धन थिक? की माएक छातीक ढूध सुइख गेलहि --जे एकर धिया-पुता कें दोसरक छातीक दूध पीबअ लेल विवश होबअ पइड़ रहल छै ?
 नारायणः नै भाई, नै ! हम एहि गप के नै मानैत छी , जे माए मैथिलिक छातीक दूध सुखा गेलाए ! ओकर दूध त' बहि क' क्षति भ' रहल छै ! कारण, धिया -पुता सभ 'सभ्य आ संस्कारी ' दूध पिबहे नै चाहैत अछि ! ओकरा त' भदेसी डिब्बा बंद दूध पिबाक हीस्सक लागि गेल छै ।
 अकबरः ठीक कहलौं ! धान कटेबाक अछि , एकटा ज'न नै भेट रहल अछि । सब दोसर जगह जा' गाहिर -बात सुनि गधहा जेना खटैत अछि, मुदा, अपन गाम आ अपन खेत में काज करबा' में लाज होइत छै ! भदेस में रिक्शा-ठेला सब चलाएत , मुदा, अपना गाम में मजदूरी नै करत ! आ भदेस में अनेरो अपन जननी-जन्मभूमि के अपनों आ दोसरो सँ गरियायत. .
 नारायणः अरे, हम त' कहैत छि--किछु दिन जँ जी-जान सँ एहि धरती पर मेहनत काएल जाए त' ई धरती फेर हँसत-लहलहाएत । कोनो धिया-पुता कें माएक ममताक आँचर सँ दूर नै रहए पड़तै ।
 अकबरः मुदा, ई होएत कोना ? कोना सुतल आत्मा कें जगाओल जाए?
 नारायणःएहि हेतु सभ सँ पहिने हमरा लोकन कें जाइत-पाइत सँ ऊपर उठि एक होबअ पड़त ! हमरा सभ कें बुझअ पड़त जे हम सभ मिथिलावाशी छी अओर हमर मात्र एक भाषा थिक 'मैथिली' , हमर मात्र एक उद्देश्य थिक सम्पूर्ण मिथिलाक विकाश ।
 अकबरः (खेत सँ माइट उठबैत ) हाँ भाई, हाँ ! हम सभ एक छी --"मिथिलावाशी" । एहि माइट में ओ सुगंध अछि जकर महक अपना धिया-पुता कें जरुर खिंच लाएत । (कविता पाठ)
"हम छी मैथिल मिथिलावाशी, मैथिली मधुरभाषी ।
 मातृभूमि अछि मिथिला हमर, हम मिथिला केर संतान ।
 सीता सन बहिन हमर , पिता जनक समान ।
 नै कोनो अछि भेद-भाव , नै जाइत-पाइत कें अछि निशान ।
 आउ एक स्वर में एक संग , हम मिथिला कें करी गुण-गान ---जय मिथिला , जय मैथिली ।
 (लाल काकी आँगन में धान फटकैत )
(विष्णुदेवक प्रवेश )
विष्णुदेवः गोड़ लागे छी लाल काकी !
 लाल काकीः के. . ? विष्णुदेव ! आऊ, खूब निकें रहू ।
 विष्णुदेवः लाल काकी ! बुझि परैया--एहि बेर धान खूब उपजलाए ?
 लाल काकी : हाँ , सब भगवतिक कृपा ! जँ एहि तरहे अन्न-पानि उपजाए , त' मिथिलावाशी कें अपन गाम-घर छोइड़ भदेस नै जाए पड़तैं ।
 (प्लेट में एक गिलास आ एक कप चाय ल' गीताक प्रवेश , गीता दुनु गोटे के चाय द' दुनु गोटे के पाएर छू प्रणाम करैत )
विष्णुदेवः खूब निकें रहू ! पढू-लिखू यसस्वी बनूँ ! अपन गीता नाम के चरितार्थ करू ।
 गीताः से कोना होएत कका ?
 विष्णुदेवः. . . किएक ? अहाँ स्कूल नै जाइत छी की ?
 गीताः. . . नै !
 लाल काकीः (बीचे में ). . . आब स्कूल जा' क' की करतै ! बेटी के बेसी पढ़ेनाहि ठीक नै , चिट्ठी-पुर्जी लिखनाई-पढ़नाई आबि गेलहि , बड्ड भेलहि . .
 विष्णुदेवः. . . काकी ! ! पढाई त' सब लेल अनिवार्य थिक, चाहे ओ बेटी होइथ वा बेटा । आओर , खास क' बेटी कें त' बेसी पढबाक चाही , कारण, बेटीए त' माए बनैया । माए परिवारक ध्रुव केंद्र होइत छथि । हुनक संस्कार आ शिक्षाक प्रभाव सीधा -सीधा धिया-पुता आ समाज पर परैत अछि ।
 लाल काकीः. . सें त' बुझलौं ! मुदा, बेसी पढि-लिख लेला सँ विआहक समस्या उत्पन्न भ' जाइत अछि ! बेसी पढ़त त' बेसी पढ़ल जमाए चाही । बेसी पढ़ल जमाए ताकू त' बेसी दहेज़ --कहाँ सँ पा'र लागत ? . . . एक त' पढ़ाइक खर्च , ऊपर सँ दहेजक बोझ , बेटी वाला त' धइस जाइत अछि ।
 गीता :. . . . कका ! की बेटी एतेक अभागिन होइत अछि ? . . . जकर जन्म लइते माए- बाप दिन-राइत चिंतित रहे लगैत छथि ! बेटीक जन्मइते माए-बाप "वर" ताकअ लगैत छथि ! आओर ओकर हिस्साक कॉपी-किताबक टका विआह हेतु जमा होबअ लगैत अछि ! . . . . कका ! की मात्र दहेजक डर सँ बेटी कें अपन अधिकार सँ वंचित काएल जाइत अछि वा पुरुष प्रधान समाज कें ई डर होइत छन्हि ----जँ नारी बेसी ज्ञानी भ' जेती त' हुनका सँ आगू नै भ' जाए . . . . . . ? ? ?
 "यत्र नारी पूज्यन्ते , तत्र लक्ष्मी रमन्ते "
" या देवी सर्वभूतेषु शक्ति रूपेण सवंस्थिता ।
 ई जें समाज में उहा-पोह आ दहेजक प्रकोप देख रहल छी , एकर एकटा मात्र कारण थिक --'मिथ्या प्रदर्शन ' ! एक-दोसर कें नीच देखेबाक होड़ आओर बेसी-स-बेसी दोसरक सम्पति हड़पबाक लोभ ।
 गीताः कका ! त' की हम पढि-लिख नै सकैत छी ? की डॉक्टर बनि समाजक सेवा करबाक हमर सपना पूर्ण नै भ' सकैत अछि ? की हमर आकांक्षा के दहेजक बलि चढअ परतै ?
 विष्णुदेवः (गीता सँ ). . . बेटी , अहाँ जुनि निराश हौ ! अहाँ पढ़ब आ जरुर पढ़ब ! हम सब मिल अहाँ कें जरुर डॉक्टर बनाएब । होनहार पूत केकरो एक कें नै बल्कि समाजक पूत होइत अछि । (लाल काकी सँ ). . . लाल काकी , ई त' कोनो जरुरी नै जे जँ बेटी डॉक्टर छथि त' "वर" डॉक्टर आ इंजिनियर हौक ! जँ बेटी स्वंम आत्मनिर्भर छथि त' कोनो नीक संस्कारी आ पढ़ल-लिखल लड़का सँ विआह करबा सकैत छी । अपन सबहक नजरिया के बदले परत, तहने ई समाज आगू बढ़ी सकैत अछि । . . . काहिल सँ गीता कें स्कूल जाए दिऔ । पढि-लिख क' अहाँक संग सम्पूर्ण समाज कें नाम रौशन करत । अच्छा आब हम चलैत छी । (प्रस्थान)